หน่วยฝนหลวงฯ ช่วยดับไฟป่า จังหวัดเชียงใหม่ และบรรเทาความรุนแรงของพายุลูกเห็บ
นายปนิธิ เสมอวงษ์ รองอธิบดีกรมฝนหลวงและการบินเกษตร เปิดเผยผลการปฏิบัติการ เมื่อวานนี้ (26 มี.ค.2564) โดยศูนย์ปฏิบัติการฝนหลวงภาคเหนือตอนบน จ.เชียงใหม่ ได้สนับสนุนเฮลิคอปเตอร์ จำนวน 1 ลำ (หมายเลข AS-350) ในภารกิจดับไฟป่าและบรรเทาปัญหาหมอกควัน ซึ่งทำงานร่วมกันระหว่าง กองบัญชาการควบคุมสถานการณ์ไฟป่าหมอกควันและฝุ่นละออง ภาคเหนือ กองทัพภาคที่ 3, กระทรวงทรัพยากรธรรมชาติและสิ่งแวดล้อม และกรมฝนหลวงและการบินเกษตร ซึ่งได้ทำการตักน้ำจากเขื่อนแม่งัดสมบูรณ์ชล มาช่วยดับไฟป่าบริเวณ อำเภอแม่แตง จังหวัดเชียงใหม่ โดยได้บินปฏิบัติการช่วยเหลือในเวลา 13.00 น. จำนวน 18 เที่ยวบิน สามารถตักน้ำช่วยเหลือได้จำนวน 9,000 ลิตรในขณะเดียวกันจากผลการปฏิบัติการฝนหลวงเมื่อวานนี้ กรมฝนหลวงฯ ร่วมกับกองทัพอากาศ และกองทัพบก ได้ขึ้นบินปฏิบัติการฝนหลวง จำนวน 4 หน่วยปฏิบัติการ ทำให้มีฝนตกบริเวณพื้นที่การเกษตรบางส่วนของ จ.พะเยา จ.กำแพงเพชร จ.เพชรบูรณ์ จ.พิษณุโลก พื้นที่ลุ่มรับน้ำเขื่อนแควน้อยบำรุงแดน พื้นที่ประสบปัญหาหมอกควันไฟป่าบริเวณ จ.พะเยา จ.ตาก จ.ลำพูน และสามารถบรรเทาความรุนแรงของพายุลูกเห็บ โดยมีฝนตกเล็กน้อยถึงปานกลาง บริเวณ อ.หางดง จ.เชียงใหม่ และพบรายงานลูกเห็บขนาดเล็กตกเล็กน้อยในพื้นที่ดอยสุเทพ อ.เมืองเชียงใหม่ จ.เชียงใหม่ ช่วงหลังปฏิบัติการในเวลา 15.00-15.30 น. และบริเวณ อ.สามเงา จ.ตาก โดยไม่พบรายงานลูกเห็บตกในพื้นที่ ช่วงหลังปฏิบัติการในเวลา 15.07-17.07 น.??สำหรับการติดตามสภาพอากาศในช่วงเช้าวันนี้ พบว่า จากผลการตรวจสภาพอากาศจากสถานีเรดาร์ในภาคตะวันออกเฉียงเหนือ สภาพอากาศเข้าเงื่อนไขปฏิบัติการฝนหลวง จึงได้วางแผนขึ้นบินปฏิบัติการฝนหลวง โดยหน่วยฯ จ.อุดรธานี มีพื้นที่เป้าหมายคือ พื้นที่การเกษตร จ.สกลนคร จ.กาฬสินธุ์ จ.อุดรธานี และพื้นที่ลุ่มรับน้ำเขื่อนห้วยหลวง เขื่อนลำปาว เขื่อนน้ำอูน และเขื่อนน้ำพุง